Holder anklageskriftet vand i retten, så er det en lidt for driftig 29-årig mand, som efter planen tirsdag tager plads på anklagebænken i Retten i Hjørring. Her bliver han nemlig tiltalt for underslæb og mandatsvig over sin chef, som han over en periode snød for flere hundrede tusinde kroner. Anklageren møder i hvert fald op i retten med en plan om at bevise, at den 29-årige i perioden fra 1. januar 2017 til starten af december 2018 har snydt chefen, så vandet drev. Ifølge anklageskriftet er det foregået på den måde, at den 29-årige har leveret varer og arbejde til kunder i stor stil. Det lyder jo meget godt, men ifølge politiet har manden fikset det, så betalingerne er gået direkte til den 29-årige selv eller til den 29-åriges eget firma. I nogle tilfælde har den 29-årige ifølge anklageskriftet også stukket kontanter i egen lomme, ligesom han har fået kunder til at betale via MobilePay til sig selv eller sit private firma. Brugte chefens materialer Det fremgår af anklageskriftet, at den 29-årige tilsyneladende også helt regulært har udført opgaver hos kunder via sit eget firma, men hvor ulovlighederne har bestået i, at det var chefens materialer, han brugte til arbejdet. Alt i alt mener politiet, at den 29-årige på den måde nåede at snyde sin chef for omkring 800.000 kroner. Sagen mod den 29-årige omfatter også lidt andre mindre punkter, der blandt andet handler om, at han har solgt noget IT-udstyr, som en kunde har betalt for via MobilePay. Ifølge anklagerne sendte den 29-årige dog aldrig varerne. Det fremgår ikke før sagens start, hvordan den 29-årige forholder sig til anklagerne.

Referat:
En nordjysk mand er tiltalt for at have snydt sin chef for omkring 800.000 kroner.